दूसरा विवाद हम लोगों के बीच "आधा गाँव" में प्रयुक्त गालियों को लेकर रहा। पाठक जानते हैं कि बिगड़े हुए जमींदार किस प्रकार गालियाँ देते हैं। वे इसमें मूल रूप में मौजूद हैं। पूरे लेखन के दौरान इस पर बार-बार विवाद रहा कि क्या गालियाँ कथानक का हिस्सा हैं। इस बहस का यह नतीजा हुआ कि जहाँ कहीं भी अनावश्यक गालियों का प्रयोग है वे दूसरे ड्राफ्ट में घटा दी गईं। मैं आज महसूस करता हूँ कि ये गालियाँ कथानक का आवश्यक अंग हैं। ये पात्रों को अधिक प्रभावित और सार्थक बनाती हैं। जिनका जीवन स्वयं एक घटिया गाली से अधिक नहीं हैं, ऐसे पोंगा पण्डितों ने जोधपूर विश्वविद्यालय से 'आधा गाँव' के विरुद्ध मिथ्या प्रचार करके इस उपन्यास को अश्लील सिद्ध करने का असफल प्रयास किया।